ข้อบังคับเจ้าพนักงานจราจรจังหวัดพระนครศรีอยุธยา ว่าด้วยการห้ามหยุดหรือจอด และกำหนดการจอดรถในถนนบางสาย พ.ศ. 2555
ข้อบังคับเจ้าพนักงานจราจรจังหวัดพระนครศรีอยุธยา
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามหยุดหรือจอด
และกำหนดการจอดรถในถนนบางสาย
พ.ศ. ๒๕๕๕
 

ด้วยปัจจุบัน ถนนซอยวัดเสนาสนาราม ตั้งแต่ทางแยกตัดกับถนนอู่ทอง
จนถึงทางแยกโรงเรียนอยุธยานุสรณ์ และในถนนป่าโทน ตั้งแต่ทางแยกตัดกับถนนอู่ทอง จนถึงทางแยกตัดกับถนนชีกุนมีปัญหาการจอดรถไม่เป็นระเบียบ
จอดรถในลักษณะกีดขวางการจราจร ทำให้เกิดปัญหาการจราจรติดขัดประชาชน
ไม่ได้รับความสะดวก และความปลอดภัยในการใช้เส้นทาง

ฉะนั้น เพื่อให้เกิดความสะดวกและปลอดภัยในการจราจร
อาศัยอำนาจตามความในมาตรา ๑๓๙ (๒), (๙)
และ (๑๕) แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายผู้บังคับการตำรวจภูธรจังหวัดพระนครศรีอยุธยา
ในฐานะเจ้าพนักงานจราจรจังหวัดพระนครศรีอยุธยา จึงออกข้อบังคับไว้ ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามหยุดหรือจอด และกำหนดการจอดรถในถนนบางสาย พ.ศ. ๒๕๕๕

ข้อ ๒ ห้ามหยุด
หรือจอดรถทุกชนิด ในถนนซอยวัดเสนาสนาราม ตั้งแต่ทางแยกตัดกับถนนอู่ทอง จนถึงทางแยกโรงเรียนอยุธยานุสรณ์
ฝั่งพิพิธภัณฑสถานแห่งชาติจันทรเกษม

ข้อ ๓ ให้จอดรถยนต์ในถนนป่าโทน
ตั้งแต่ทางแยกตัดกับถนนอู่ทอง จนถึงทางแยกตัดกับถนนชีกุน ฝั่งตรงข้ามตำรวจภูธรจังหวัดพระนครศรีอยุธยา
โดยให้จอดรถในลักษณะเฉียงกับขอบทาง

ข้อ ๔ บรรดาข้อบังคับ
ประกาศ หรือระเบียบใด
ที่ขัดหรือแย้งกับข้อบังคับนี้ให้ยกเลิกและใช้ข้อบังคับนี้แทน

ข้อ ๕[๑] ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒๔ มกราคม พ.ศ. ๒๕๕๕
พลตำรวจตรี
อนุรักษ์ แตงเกษม
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา










ปริยานุช/ผู้จัดทำ
๑๓ กุมภาพันธ์
๒๕๕๕

ณัฐพร/ผู้ตรวจ
๑๓ กุมภาพันธ์
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๓๑ ง/หน้า ๖๐/๗ กุมภาพันธ์ ๒๕๕๕